NORAKSTS

|  |  |
| --- | --- |
| 24.09.2020. | Nr.16/19 |

**ZEMESGABALA VISKAĻU IELĀ 91B, JELGAVĀ**

**APBŪVES TIESĪBAS IZSOLE**

(ziņo: I.Škutāne)

**Atklāti balsojot: PAR – 13** (A.Rāviņš, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds, G.Kurlovičs, A.Rublis), **PRET –** nav, **ATTURAS – 1** (L.Zīverts),

Saņemts SIA “Green Energy Systems” 2020.gada 21.jūlija iesniegums ar lūgumu tai piešķirt zemesgabala Viskaļu ielā 91B, Jelgavā apbūves tiesību, uzņēmuma ražošanas ēkas būvniecībai.

Zemesgabals Viskaļu ielā 91B, Jelgavā ir neapbūvēts, atrodas rūpnieciskās ražošanas teritorijā un ir reģistrēts Zemgales rajona tiesas Jelgavas pilsētas zemesgrāmatas nodalījumā Nr.100000168379 uz Jelgavas pilsētas pašvaldības vārda.

 Saskaņā ar likuma „Par pašvaldībām” 15.panta pirmās daļas 10.punktu, Civillikuma 1129.2 pantu, Publiskas personas finanšu līdzekļu un mantas izšķērdēšanas novēršanas likuma 6.5 pantu, Ministru kabineta 2018.gada 19.jūnija noteikumu Nr.350 “Publiskas personas zemes nomas un apbūves tiesības noteikumi” 4.nodaļu un SIA “Green Energy Systems” 2020.gada 21.jūlija iesniegumu,

**JELGAVAS PILSĒTAS DOME NOLEMJ:**

1. Izsolīt mutiskā izsolē zemesgabala Viskaļu ielā 91B, Jelgavā, kadastra apzīmējums 0900 029 0731, kopējā platība 15486 m2, (turpmāk – Zemesgabals) apbūves tiesību, nosakot, ka:
	1. uz Zemesgabala jāizbūvē ražošanas objekts (turpmāk – Objekts);
	2. Objekta būvniecība jāuzsāk ne vēlāk kā 12 mēnešu laikā no līguma par apbūves tiesības piešķiršanu noslēgšanas dienas;
	3. Objekts jānodod ekspluatācijā ne vēlāk kā 24 mēnešu laikā no līguma par apbūves tiesības piešķiršanu noslēgšanas dienas;
	4. apbūves tiesība tiek piešķirta uz 30 gadiem no līguma par apbūves tiesības piešķiršanu noslēgšanas dienas;
	5. apbūves tiesību nedrīkst atsavināt, kā arī apgrūtināt ar lietu tiesībām.
2. Noteikt Zemesgabala apbūves tiesības izsoles sākuma cenu - apbūves tiesības maksu gadā bez pievienotās vērtības nodokļa 700 *euro*, izsoles soli 100*euro*, reģistrācijas maksu 50*euro*.
3. Apstiprināt Zemesgabala apbūves tiesības izsoles noteikumus (pielikumā).
4. Jelgavas pilsētas domes Izsoles komisijai rīkot Zemesgabala apbūves tiesības izsoli normatīvajos aktos noteiktajā kārtībā.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2020.gada 24.septembrī